b'\n_START_ARTICLE_\nDidrik Wrangel af Adinal\n_START_PARAGRAPH_\nDidrik Wrangel af Adinal (12. maaliskuuta 1637 Liivinmaa \xe2\x80\x93 15. joulukuuta 1706 Tukholma) oli aatelinen hallintomies, joka toimi Pohjanmaan l\xc3\xa4\xc3\xa4nin maaherrana.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nWrangelin vanhemmat olivat kapteeni Herman Wrangel ja Beata Wachtmeister. H\xc3\xa4n palveli Ruotsin laivastossa vuodesta 1653, otti osaa Tanskan sotaan ja yleni 1670 amiraaliluutnantiksi. Wrangel teki meriv\xc3\xa4en p\xc3\xa4\xc3\xa4katselmuksen Suomessa 1671 ja 1674, jolloin h\xc3\xa4net nimitettiin Pohjanmaan maaherraksi. T\xc3\xa4t\xc3\xa4 teht\xc3\xa4v\xc3\xa4\xc3\xa4 h\xc3\xa4n hoiti vuoteen 1685 asti. Wrangel toimi 1680-luvulla tarmokkaasti ruotujakolaitoksen hyv\xc3\xa4ksi, jota talonpojat kuitenkin vastustivat Pohjanmaalla. Kajaanin suunnalla syntyi sen sijaan sopimus 1681 Kajaanin linnan ja l\xc3\xa4\xc3\xa4nin puolustamisesta. 1683 Wrangel onnistui my\xc3\xb6s j\xc3\xa4rjest\xc3\xa4m\xc3\xa4\xc3\xa4n laivav\xc3\xa4en ruodut l\xc3\xa4nsirannikolle ja Ahvenanmaalle. Pohjanmaan l\xc3\xa4\xc3\xa4nin taloudellisen tilanteen parantamiseksi h\xc3\xa4n ehdotti muun muassa uutta maanmittausta, verollepanoa ja lainamakasiinin perustamista. 1685 Wrangelista tuli N\xc3\xa4rken ja V\xc3\xa4rmlannin maaherra, 1693 kuninkaan neuvos ja vuorikollegion presidentti. 1680 h\xc3\xa4net korotettiin vapaaherraksi ja 1693 kreiviksi. Hankoon Wrangel rakennutti majakan ja piti sit\xc3\xa4 yll\xc3\xa4 korvauksena 1672 Tenholasta saamistaan tiloista._NEWLINE_Wrangelin puoliso oli Magdalena Clerck (k. n. 1715).'